Spesiale taakspan vir polities gemotiveerde geweld in PretoriaFoto ter illustrasie. (Argieffoto) Die polisie het ŉ spesiale taakspan saamgestel wat hom sal toespits op sogenaamde polities gemotiveerde aanvalle wat die afgelope ruk in Pretoria plaasgevind het. Dít volg nadat Bheki Cele, minister van polisie, en sy adjunk, Cassel Mathale, asook die provinsiale LUR vir gemeenskapsveiligheid, Faith Mazibuko, inwoners se besware tydens ŉ besoek aan Mamelodi en Mabopane aangehoor het. Lede van die gemeenskap het hul kommer uitgespreek oor veiligheid in hul buurte voor vanjaar se munisipale verkiesing, nadat die moord van ŉ Tshwane-raadslid in Mabopane grootskaalse oproer in die gebied veroorsaak het. Tshepo Motaung is verlede maand sowat 20 keer geskiet en is kort daarna dood. “Tshwane is as een van die land se brandpunte geïdentifiseer vir misdade wat verband hou met politieke geweld, daarom sal ŉ spesiale taakspan ontplooi word om dié misdadigers vas te trek,” het Cele gesê. Cele het ook die gemeenskap verseker dat politici wat misdadigers gebruik om demokratiese prosesse te beïnvloed, voor stok gekry sal word. “Daar is politici wat streef om raadslede te word om misdaadsindikate se bedrywighede te bevorder, eerder as om die gemeenskap te dien. Hierdie kandidate sal nie daarin slaag om geweld en intimidasie-taktieke te gebruik om stemme te werf nie,” sê hy. “Die polisie en die spesiale taakspan sal verseker dat almal wat by hierdie soort misdade betrokke is, aan die pen ry.” Saam met die spesiale taakspan het Cele taktiese reaksiespanne in Mamelodi, Mabopane en omliggende gebiede ontplooi. “Die departement is hoopvol dat die bykomende reaksiespanne die spanning en dreigemente voor, tydens en ná die munisipale verkiesing in die gebied sal hokslaan.” ŉ Mobiele polisiestasie is ook in die Kopanong-omgewing opgerig om die groeiende gemeenskap saam met die bestaande polisiestasie in Mamelodi te bedien.